En memoria da Ludwig Demarmels

(lr)

Ludwig Demarmels (1917-1992) naschì a Stierva e pli tard emigrà a Romanshorn, è in pictur artist conuschent. Sias ovras decoreschan ustarias e fatschadas d'edifizis publics. Ma ses relasch artistic è bler pli multifar e cumpiglia las pli diversas tecnicas da l'art figurativ: pictura en ieli, en acril, aquarels, al fresco, sgrafit, dissegns, entagls en lain, litografias e plasticas en lain, betun e fier. Il davos es el vegnì inspirà da la cuntrada e cuminanza surmirana. Er sia nova patria al Lai da Constanza ha el dissegnà en variaziuns multifaras. Las ovras da Demarmels èn per gronda part concretas e figurativas, expressiuns d'in maun fin e sensibel. Ellas raquintan da desideri e siemis. A chaschun da ses 70avel natalizi è cumparì in cudesch da la chasa editura Desertina davart l'artist e sia ovra. Er la televisiun rumantscha ha realisà divers films davart sia lavur. Suenter sia mort ha sia vaiva Roswitha Demarmels surprendì l'inventarisaziun e la tgira dal custaivel relasch artistic. Da preschent è ina gruppa d'iniziants sin via da fundar in’Uniun “Pro Ludwig Demarmels”. Quella ha l'intent da s'engaschar per mantegnair preschentas las ovras da l'artist en la publicitad. Il matg è vegnida averta ina exposiziun cun grafica originala dals onns 1977-1991 ch'ins po visitar a Romanshorn en la galaria privata da l'artist en l'Amriswilerstrasse 44.